Damián Němec

Prof. ThLic. Damián Němec, dr, OP (rodným menom: Jan Němec, neoficiálne aj: Jan Damián Němec; * 18. jún 1960, Boskovice, ČSR) je český rímskokatolícky kňaz, dominikánsky mních, teológ a kánonista. V rokoch 1998 až 2002 bol provinciálom českej provincie dominikánskej rehole.
Ako univerzitný profesor pôsobí na Teologickej fakulte Univerzity Palackého v Olomouci (kde bol v rokoch 2006 až 2014 prodekanom), Právnickej fakulte Masarykovej univerzite v Brne a na Právnickej fakulte Trnavskej univerzity. Je odborníkom na katolícke kánonické právo a konfesné právo.
Zastával viacero cirkevných funkcií, spolupodielal sa na preklade liturgických kníh a oficiálnych cirkevných dokumentov z latinčiny do češtiny.
Životopis.
Pôvod a rané štúdiá.
Narodil sa v roku 1960 v českých Boskoviciach a bol pokrstený ako Jan Němec. Jeho rodičmi boli Marie a Oldřich Němcoví. Bol najmladším z piatich detí: mal brata Oldřicha a Antonína, a sestry Mariu a Anežku. Bol pokrstený v Rájci nad Svitavou, kde rodina v čase jeho narodenia bývala, no od dvoch rokov býval v Blansku. Pochádzal z katolíckeho prostredia. 
Základnú školu absolvoval v Blansku (1976). Keďže sa z kádrových dôvodov nemohol dostať na gymnázium, študoval v rokoch 1976 až 1980 prístrojovú a automatizačnú techniku na Strednej odbornej škole strojníckej v Jedovniciach. V rokoch 1981 až 1983 absolvoval základnú vojenskú službu ako spevák u Armádneho umeleckého súboru Víta Nejedlého. Pracoval zároveň ako projektant v podniku Kovoprojekt v Brne (19801986).
Vyššie vzdelanie.
V roku 1986 bol po dvoch neúspešných pokusoch prijatý na štúdium teológie na Rímskokatolíckej cyrilometodskej bohosloveckej fakulte v Litoměřiciach, no štúdium dokončil v roku 1991 v Olomouci. V rokoch 1991 až 2002 absolvoval pod vedením prof. Edwarda Góreckého postgraduálne štúdium teológie so špecializáciou na kánonické právo na Papežskej teologickej fakulte (Papieski Wydział Teologiczny, PWT) vo Vroclave. V roku 1996 získal licenciát v odbore teológia. Témou jeho licenciátnej práce bol "Vývoj České dominikánské provincie v letech 19081948". Vyučoval fundamentálnu teológiu, a od roku 1994 kánonické právo a konfesné právo na viacerých univerzitách a fakultách v Olomouci, Brne a Trnave. Je vedúcim katedry cirkevných dejín a cirkevného práva na CMTF UP. Hovorí plynulo po francúzsky, nemecky, anglicky, španielsky a po poľsky.
V roku 2003 získal vo Vroclave (PWT) doktorát v odbore teológie s dizertačnou prácou na tému "Vývoj České dominikánské provincie v letech 19481997". Habilitoval sa v roku 2008 v odbore (katolícka) teológia na Univerzite Palackého v Olomouci. Témou jeho práce boli "Konkordátní smlouvy Apoštolského stolce s postkomunistickými zeměmi (19902007)". V roku 2021 bol českým prezidentom Milošom Zemanom vymenovaný za profesora v odbore teológia.
Služba v Katolíckej cirkvi.
V roku 1977 sa stal terciárom tajne pôsobiacej dominikánskej rehole a noviciát prijal v roku 1986 v Perné u Mikulova. Prvé sľuby prijal o rok neskôr v Klentnici u Mikulova, keď zároveň prijal meno Damián (v oficiálnych dokumentoch si meno zmenil v roku 1995). Večné sľuby zložil 14. mája 1990 v Prahe do rúk dominikánskeho provinciála Dominika Duku. Po dokončení štúdia teológie a kňazskej formácie prijal 29. júna 1991 kňazské svätenie. V rokoch 1991 až 1992 pôsobil ako farský vikár v Olomouci. V rokoch 1993 až 1998 bol priorom konventu dominikánov v Olomouci a následne do roku 2002 provinciálom Českej dominikánskej provincie. V rokoch 2002 až 2004 bol farárom v Prahe-Hustopečiach. Okrem toho zastával rôzne funkcie pri Českej dominikánskej provincii, Českej biskupskej konferencii či niektorých českých diecézach (napr. člen komisií).
Dielo (výber).
Němec je odborníkom na katolícke kánonické manželské a rehoľné právo, ako aj na konfesné právo (vzťahy štátu a cirkví, cirkevné reštitúcie) a oblasť pastorácie (nemocničné kaplánstvo a pod.)
Medzi jeho práce patria napr. monografie: